Lørdag eftermiddag demonstrerede en gruppe aktivister mod stramninger på udlændingeområdet ved grænsen.

En gruppe aktivister demonstrerede lørdag eftermiddag klokken 14 mod stramningerne på udlændingeområdet.

De kalder det selv en ulydighedsaktion, hvor planen er, at de i samlet flok skal gå fra Padborg station og nedover grænsen uden at vise id.

- Mennesker uden pas skal også have en plads, lyder demonstrationens slogan.

Arrangørerne forventer, at der vil komme et par hundrede deltagere og opfordrer demonstranterne til ikke at ty til fysisk konfrontation.

Politiet har gjort nødvendige tiltag

Demonstrationen er ikke meldt til politiet, som sådan en ellers skal, men de har da fået forlydende om arrangementet, som vicepolitiinspektør i Esbjerg, Jan Lambertsen, selv udtrykker det.

Han kan også oplyse om, at man hos politiet har gjort de nødvendige tiltag og er klar på uventede situationer.

- Vi forventer, at man overholder loven og demonstrerer på en ordentlig og sober måde, siger Jan Lambertsen.

Han tager det indtil videre roligt, imens Inger Støjberg (V) har været ude og opfordre uromagere til at blive hjemme.

Bliv hjemme eller demonstrer på en ordentlig måde! Aktionsgruppen Welcome to Denmark planlægger at krydse den... Posted by Inger Støjberg on Friday, April 22, 2016

Stille demonstration

Ifølge sekretariatschef hos Syd- og Sønderjyllands Politi Lisa Dissing skulle demonstrationen være foregået stille og roligt.

- Demonstrationen er ikke helt færdig, men folk er begyndt at gå hjem nu. Det har foregået stille og roligt, siger Lisa Dissing til TV 2.